Diari Oficial de la Generalitat Valenciana


Sumari del DOGV 9516, del 20-01-2023 (2023/571)

RESOLUCIÓ de 19 de gener de 2023, conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica la Resolució de 16 de desembre de 2022, de la Conselleria de Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes per a l'aplicació de mesures de conservació de la biodiversitat en les reserves de la Biosfera de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9516

Data del DOGV
:   20-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/571


Data del document
:   19-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 19 de gener de 2023, conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica la Resolució de 16 de desembre de 2022, de la Conselleria de Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes per a l'aplicació de mesures de conservació de la biodiversitat en les reserves de la Biosfera de la Comunitat Valenciana. [2023/571]  
La resolució de 16 de desembre de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, estableix les bases reguladores i convoca la concessió de subvencions, en règim de concurrència competitiva, per al finançament d'actuacions que promoguen el desenvolupament socioeconòmic de la Reserva de la Biosfera de la Vall del Cabriol i de la Reserva de la Biosfera de l'Alt Túria, i les circumscriu ambdues al territori de la Comunitat Valenciana, en el marc del Pla de Recuperació, Transformació i Resiliència finançat per la Unió Europea, Next Generation EU.  
Ateses les dificultats que estan trobant les possibles entitats beneficiàries, motivades pels ajustats terminis per a poder presentar, com a documentació que s'ha d'adjuntar a la sol·licitud, tres ofertes de diferents proveïdors, quan l'import de la despesa subvencionable supera les quantitats establides en la Llei 9/2017,de 8 de novembre, de contractes del sector públic, es considera necessari modificar, d'una part, l'apartat 1.e de la base deu, de la resolució de 16 de desembre de 2022, anteriorment referida, a fi de possibilitar que els beneficiaris puguen aportar aquestes ofertes durant la justificació de la subvenció, i eliminar, per tant, l'obligatorietat de presentar-les en el moment de la sol·licitud, sense que amb això s'ocasionen perjudicis a tercers; i, d'una altra, és procedent també, pel mateix motiu, modificar el termini de presentació de les sol·licituds, que s'ampliarà fins al 3 de febrer de 2023, que canvia en aquest sentit la base huitena, amb la finalitat de salvaguardar la major competència en el procediment de concurrència competitiva, donada la complexitat del procediment i del procés de presentació de sol·licituds d'ajuda per part de les entitats beneficiàries, conforme a la possibilitat prevista en l'article 32 de la Llei 39/2015, d'1 d'octubre, del procediment administratiu comú de les administracions públiques, que estableix que l'Administració, excepte precepte en contra, podrà concedir d'ofici o a petició de les persones interessades, una ampliació dels terminis establits, que no excedisca de la meitat d'aquests, si les circumstàncies ho aconsellen i amb això no es perjudiquen drets de tercer.  
  
En atenció de tot el que s'ha exposat, vista la proposta de la Direcció General del Medi Natural i d'Avaluació Ambiental, i amb l'informe previ de l'Advocacia General de la Generalitat, fent ús de les facultats que em confereix l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, resolc:  
  
Primer  
Modificació de la Resolució de 16 de desembre de 2022, de la Conselleria de Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes per a l'aplicació de mesures de conservació de la biodiversitat en les reserves de la Biosfera de la Comunitat Valenciana  
  
Un. La lletra e) de l'apartat 1 de la base deu queda redactat de la forma següent:  
«(?) e) Pressupost de l'actuació a realitzar amb desglossament per partides i conceptes de despesa, signat per la persona sol·licitant o per la persona que la represente. Quan l'import de la despesa subvencionable supere les quantitats establides en la Llei 9/2017, de 8 de novembre, de contractes del sector públic, la persona sol·licitant presentarà, en el moment de la sol·licitud o durant la justificació de la subvenció, tres ofertes de diferents proveïdors per a l'obra, prestació del servei o lliurament del subministrament, llevat que per les característiques específiques no hi haguera en el mercat suficient nombre d'entitats que les realitzen, presenten o subministren. L'elecció entre les ofertes s'ha de realitzar de conformitat amb els criteris d'eficiència i economia i s'ha de justificar l'elecció en una memòria quan no recaiga en la proposta econòmica més avantatjosa.  
Les tres ofertes han de provindre d'empreses que no estiguen vinculades al sol·licitant i que no formen part del mateix grup de societats, d'acord amb els supòsits establits en l'article 42 del Codi de Comerç. Els elements de les ofertes han de ser perfectament comparables. La descripció de les ofertes ha de ser clara i estar prou detallada amb la finalitat d'identificar les inversions objecte de moderació de costos i susceptibles de percebre ajuda. En el cas de destinataris últims subjectes a la normativa de contractació pública, aquesta documentació podrà substituir-se per l'esborrany dels plecs de licitació corresponents.  
  
Tant en la memòria justificativa com en el pressupost haurà de quedar reflectida la localització gràfica de l'àrea d'actuació, incloent el nom de la zona i el polígon i parcel·la de l'àmbit de l'actuació. (...)»  
  
  
Dos. La base huitena queda redactada de la forma següent:  
  
«(?) Base huitena. Termini.  
El termini de presentació de les sol·licituds s'inicia l'endemà de la publicació de l'extracte de la convocatòria en el Diari Oficial de la Generalitat Valenciana, i finalitza el dia 3 de febrer de 2023 inclusivament. (...)»  
  
Segon. Efectes.  
La present resolució tindrà efecte a partir de l'endemà de la publicació en el Diari Oficial de la Generalitat Valenciana.  
  
Tercer. Règim d'impugnació de la present resolució.  
Contra la present resolució, que posa fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la publicació davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
  
València, 19 de gener de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.